Руди Ђулијани
Рудолф Вилијам Луис Ђулијани (; Бруклин, 28. мај 1944) је амерички републикански политичар, бивши градоначелник Њујорка и адвокат.

Биографија 
Руди Ђулијани рођен је у Бруклину у имигрантској италијанској радничкој породици. Рудијев отац Харолд имао је одређених веза са организованим криминалом и мафијом па је због кажњивог дела напада и разбојништва осуђен на казну затвора коју је одслужио у чувеном затвору Синг Синг. Са седам година Руди се са породицом сели у Лонг Ајленд. Тамо завршава католичку основну и средњу школу. После тога уписује Правни факултет Њујоршког универзитета на Менхетну на којем је дипломирао и докторирао 1968. године.

Након дипломе Ђулијани почиње професионалну каријеру на суду да би 1970. прешао на рад у државну адвокатуру где почиње његова врло успешна каријера борца против корупције. Током владавине администрације председника Роналда Регана почиње Ђулијанијев успон у државном послу при чему се истиче у неколико врло познатих случајева прогона и хапшења челника мафијашких породица у Америци. Након одласка са власти Реганове администрације, Ђулијани каријеру наставља у приватној адвокатури.

Ђулијани се три пута женио и има двоје деце из другог брака.

Политичка каријера 
Политичку каријеру Ђулијани почиње 1989. године као представник Републиканске странке на изборима за градоначелника Њујорка али доживљава пораз од кандидата Демократске странке. У свом другом покушају 1993. Ђулијани успева да победи на изборима за градоначелника Њујорка, а исто му успева и 1997. године када је поново изабран. Године 2000. је отпочео кампању за сенатора, али је од ње одустао, наводећи здравствене разлоге.

Своју највећу политичку славу доживео је за време и након напада на Њујорк 11. септембра 2001. године где је радио на отклањању последица напада. Тада је добио надимак „градоначелник Америке” и проглашен је за особу године 2001. од стране часописа „Тајм”. У фебруару 2007. објавио је кандидатуру за председничке изборе 2008. године те су му истраживања јавног мњења давала највише изгледа од свих кандидата Републиканске странке али је након пораза на предизборима на Флориди у јануару 2008. повукао кандидатуру.

Као политичар истакао се практичним способностима унапређујући градски живот Њујорка и смањујући стопу криминала у њему, док му критичари замерају ауторитативност.

Извори

Спољашње везе 

 Office of the Public Advocate 
 Бивши градоначелник Њујорка државни секретар САД?

Рођени 1944.
Њујорчани
Градоначелници Њујорка
Политичари из САД
Амерички адвокати